62021CJ0542
TIESAS SPRIEDUMS (astotā palāta)
2022. gada 20. oktobrī (
*1
)
Lūgums sniegt prejudiciālu nolēmumu – Muitas savienība – Kopējais muitas tarifs – Kombinētā nomenklatūra – Tarifu klasifikācija – Pozīcija 8517 – Apakšpozīcijas 85177011 un 85177019 – Antenas maršrutēšanas aparātiem
Lietā C‑542/21
par lūgumu sniegt prejudiciālu nolēmumu atbilstoši LESD 267. pantam, ko Augstākā tiesa (Senāts, Latvija) iesniegusi ar 2021. gada 26. augusta lēmumu un kas Tiesā reģistrēts 2021. gada 30. augustā, tiesvedībā
SIA “Mikrotīkls”
pret
Valsts ieņēmumu dienestu,
TIESA (astotā palāta)
šādā sastāvā: N. Pisarra [N. Piçarra] (referents), kas pilda palātas priekšsēdētāja pienākumus, tiesneši N. Jēskinens [N. Jääskinen] un M. Gavalecs [M. Gavalec],
ģenerāladvokāte: T. Čapeta [T. Ćapeta],
sekretārs: A. Kalots Eskobars [A. Calot Escobar],
ņemot vērā rakstveida procesu,
ņemot vērā apsvērumus, ko sniegušas:
–
Latvijas valdības vārdā – J. Davidoviča un K. Pommere, pārstāves,
–
Eiropas Komisijas vārdā – L. Ozola un M. Salyková, pārstāves,
ņemot vērā pēc ģenerāladvokātes uzklausīšanas pieņemto lēmumu izskatīt lietu bez ģenerāladvokāta secinājumiem,
pasludina šo spriedumu.
Spriedums
1
Lūgums sniegt prejudiciālu nolēmumu ir par to, kā interpretēt Kombinētās nomenklatūras (turpmāk tekstā – “KN”) tarifu apakšpozīciju 85177011, kas ietverta I pielikumā Padomes Regulai (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV 1987, L 256, 1. lpp.), kurā grozījumi izdarīti ar Padomes 2000. gada 31. janvāra Regulu (EK) Nr.°254/2000 (OV 2000, L 28, 16. lpp.) (turpmāk tekstā – “Regula Nr. 2658/87”), redakcijā ar šā pielikuma grozījumiem, kuri veikti ar Komisijas 2012. gada 9. oktobra Īstenošanas regulu (ES) Nr. 927/2012 (OV 2012, L 304, 1. lpp.) un Komisijas 2013. gada 4. oktobra Īstenošanas regulu (ES) Nr. 1001/2013 (OV 2013, L 290, 1. lpp.) (turpmāk tekstā – I pielikums).
2
Šis lūgums ir iesniegts tiesvedībā starp SIA “Mikrotīkls” un Valsts ieņēmumu dienestu (turpmāk tekstā – “nodokļu administrācija”) par preču, kas aprakstītas kā maršrutētāju antenas, tarifa klasifikāciju KN apakšpozīcijā 85177019.
Atbilstošās tiesību normas
HS
3
Preču aprakstīšanas un kodēšanas harmonizēto sistēmu (turpmāk tekstā – “HS”) ir izstrādājusi Pasaules Muitas organizācija (PMO), un tā ir ieviesta ar Starptautisko konvenciju par preču aprakstīšanas un kodēšanas harmonizēto sistēmu, kura noslēgta 1983. gada 14. jūnijā Briselē un kopā ar tās 1986. gada 24. jūnija grozījumu protokolu Eiropas Ekonomikas kopienas vārdā apstiprināta ar Padomes 1987. gada 7. aprīļa Lēmumu 87/369/EEK (OV 1987, L 198, 1. lpp.). HS skaidrojumus izstrādā PMO saskaņā ar šīs konvencijas noteikumiem.
4
Atbilstoši iepriekšējā punktā minētās konvencijas 3. panta 1. punkta a) apakšpunkta ii) punktam katra līgumslēdzēja puse apņemas piemērot vispārīgos noteikumus HS interpretācijai un visas iedaļu, nodaļu un apakšpozīciju piezīmes un negrozīt šo iedaļu, nodaļu, pozīciju vai apakšpozīciju piemērošanas apjomu.
5
HS skaidrojumos pozīcijai 8517 ir ietverta II sadaļa “Citi aparāti balss, attēlu vai citu datu pārraidei, pārraidīšanai vai uztveršanai, ieskaitot aparātus saziņai līniju vai bezvadu tīklā (tāds kā lokālais vai teritoriālais tīkls)”. Šīs sadaļas F punktā ir minēta “radiotelefonijas un radiotelegrāfijas raidaparatūra un uztvērējaparatūra”. Minētās sadaļas G punktā ir minēti “citādi sakaru aparāti”, un tie aprakstīti kā “aparāti, kas nodrošina savienojumu ar vadu vai bezvadu sakaru tīklu (tāds kā lokālais vai teritoriālais tīkls) vai balss vai citu skaņu, attēlu vai citu datu pārraidīšanu vai uztveršanu šādos tīklos”. “Maršrutētāji” ir skaidri minēti G punkta 3. apakšpunktā.
KN
6
Kā izriet no Regulas Nr. 2658/87 1. panta 1. punkta, Eiropas Komisijas izveidotā KN reglamentē Eiropas Savienībā importēto preču tarifu klasifikāciju. Tajā ir pārņemtas HS pozīcijas un sešciparu apakšpozīcijas, un tikai septītais un astotais cipars norāda uz pašas KN apakšpozīciju.
7
Saskaņā ar Regulas Nr. 2658/87 12. panta 1. punktu Komisija katru gadu ar regulu apstiprina KN galīgajā redakcijā un saskaņā ar 1. pantu – muitas tarifa nodokļa likmes, kurās ņemti vērā Eiropas Savienības Padomes vai Komisijas noteiktie pasākumi. Minētā regula publicējama Eiropas Savienības Oficiālajā Vēstnesī vēlākais līdz 31. oktobrim un piemērojama no nākamā gada 1. janvāra.
8
No Tiesas rīcībā esošajiem lietas materiāliem izriet, ka pamatlietā piemērojamās KN redakcijas ir tās, kas izriet attiecīgi no Īstenošanas regulas Nr. 927/2012, ar kuru KN ir grozīta no 2013. gada 1. janvāra, un Īstenošanas regulas Nr. 1001/2013, ar kuru KN ir grozīta no 2014. gada 1. janvāra. Tomēr KN noteikumos, kas attiecas uz pamatlietu, ir saglabāts tas pats formulējums.
9
Saskaņā ar vispārīgajiem KN interpretācijas noteikumiem, kas ietverti I pielikuma pirmās daļas I sadaļas A iedaļā:
“[KN] preces klasificē pēc šādiem principiem.
1.
Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un sadaļu un nodaļu piezīmes, kā arī tālāk izklāstītie noteikumi, ja vien pozīcijās un piezīmēs nav noteikts citādi.
[..]
6.
Juridiski preču klasifikāciju pozīciju apakšpozīcijās nosaka apakšpozīciju ieraksti un piezīmes, kā arī iepriekš minētie noteikumi pēc analoģijas, ievērojot, ka salīdzināmas ir tikai viena līmeņa apakšpozīcijas. Piemērojot šo noteikumu, ņem vērā arī atbilstīgo sadaļu un nodaļu piezīmes, ja vien konteksts nenosaka citādi.”
10
I pielikumā ir ietverta otrā daļa “Muitas nodokļu saraksts”, kuras XVI sadaļas nosaukums ir “Mehānismi un mehāniskas ierīces, elektroiekārtas, to detaļas; skaņu ierakstīšanas un atskaņošanas aparatūra, televīzijas attēla un skaņas ierakstīšanas un reproducēšanas aparatūra un šādu izstrādājumu detaļas un piederumi”. Šīs sadaļas 2. piezīmes b) punktā ir precizēts:
“Ievērojot šās sadaļas 1. piezīmi, 84. nodaļas 1. piezīmi un 85. nodaļas 1. piezīmi, mašīnu daļas [..] klasificē pēc šādiem noteikumiem:
[..]
b)
citas detaļas, kas paredzētas izmantošanai tikai vai galvenokārt noteikta veida mašīnās vai vairākās vienas pozīcijas mašīnās [..], klasificē kopā ar šīm mašīnām vai attiecīgi pozīcijās [..]; daļas, kas vienlīdz izmantojamas galvenokārt pozīciju 8517 un 8525–8528 izstrādājumos, tomēr klasificē pozīcijā 8517 [..].”
11
Minētajā sadaļā ir ietverta 85. nodaļa “Elektroierīces un elektroiekārtas un to detaļas; skaņu ierakstīšanas un atskaņošanas aparatūra, televīzijas attēla un skaņas ierakstīšanas un reproducēšanas aparatūra un šādu izstrādājumu detaļas un piederumi”. Šajā nodaļā ir ietverta KN pozīcija 8517, kura izteikta šādi:
KN kods
Apraksts
Līgumiskā nodokļa likme (%)
Papildu mērvienība
8517
Telefonu aparāti, ieskaitot telefonus šūnu tīkliem vai citiem bezvadu tīkliem; citādi aparāti balss, attēlu vai citu datu pārraidei vai uztveršanai, ieskaitot aparātus saziņai līniju vai bezvadu tīklā (tāds kā lokālais vai teritoriālais tīkls), izņemot pārraides vai uztveršanas aparātus, kas minēti pozīcijā 8443, 8525, 8527 vai 8528
[..]
[..]
[..]
[..]
– citādi aparāti balss, attēlu vai citu datu pārraidei vai uztveršanai, ieskaitot aparātus saziņai līniju vai bezvadu tīklā (tāds kā lokālais vai teritoriālais tīkls):
[..]
[..]
[..]
[..]
8517 62 00
– – iekārtas balss, attēlu vai citu datu uztveršanai, konversijai un pārraidei vai reģenerācijai, ieskaitot komutācijas un maršrutēšanas aparātus
bez nod.
–
8517 69
– – citādi
[..]
[..]
[..]
[..]
– – – radiotelefona vai radiotelegrāfa sakaru uztvērējaparatūra:
8517 69 31
– – – – portatīvie uztvērēji izsaukšanai, brīdināšanai un peidžeru sistēmas uztvērēji
bez nod.
p/st
8517 69 39
– – – – citādas
9,3
p/st
8517 69 90
– – – citādi
bez nod.
–
8517 70
– daļas
– – visu veidu antenas un reflektori; daļas, kas izmantojamas kopā ar šiem izstrādājumiem:
8517 70 11
– – – antenas radiotelegrāfa vai radiotelefona aparātiem
bez nod.
–
[..]
[..]
[..]
[..]
8517 70 19
– – – citādi
3,6
–
8517 70 90
– – citādi
bez nod.
–
12
Komisija KN skaidrojumus pieņem saskaņā ar Regulas Nr. 2658/87 9. panta 1. punkta a) apakšpunkta otro ievilkumu. Pamatlietā nozīme ir tiem skaidrojumiem, kas publicēti 2011. gada 6. maijaEiropas Savienības Oficiālajā Vēstnesī (OV 2011, C 137, 1. lpp.) attiecībā, pirmkārt, uz KN apakšpozīciju 85176200, kuras otrās daļas 6. punktā ir minēti “maršrutētāji”, un, otrkārt, uz KN apakšpozīcijām 85176939 un 85176990, kurās katrā ir ietverts saraksts ar radiotelefona vai radiotelegrāfa aparātiem, ar ko nodrošina attiecīgi balss, attēla vai citu datu uztveres un balss, attēla vai citu datu pārraides funkcijas.
Pamatlieta un prejudiciālais jautājums
13
Laikposmā no 2013. gada 7. janvāra līdz 2014. gada 27. oktobrim“Mikrotīkls” pieteica preces, kas norādītas kā “maršrutētāju antenas un to daļas”, laišanai brīvā apgrozībā, deklarējot tās KN apakšpozīcijā 85177011 attiecībā uz “anten[ām] radiotelegrāfa vai radiotelefona aparātiem” un šīm precēm piemērojot 0 % ievedmuitas nodokļa likmi.
14
2016. gada 29. janvārī nodokļu administrācija nolēma, ka minētās preces, ņemot vērā to pamatīpašības un KN pozīcijas 8517 uzbūvi kopsakarā ar HS skaidrojošajām piezīmēm, nevar klasificēt KN apakšpozīcijā 85177011. Nodokļu administrācijas ieskatā gan KN, gan HS nošķir radiotelegrāfijas vai radiotelefonijas aparātus, no vienas puses, un maršrutētājus, no otras puses, jo maršrutētāji atbilst atsevišķiem sakaru aparātiem, kas tiek konfigurēti lietošanai lokālajos tīklos (LAN) un/vai teritoriālajos tīklos (WAN). Tāpēc antenas maršrutētājiem un to daļas jāklasificē KN apakšpozīcijā 85177019 kā “citād[as]” antenas un reflektori un daļas, kas izmantojamas kopā ar šiem izstrādājumiem, un tām jāpiemēro ievedmuitas nodokļa likme 3,6 %. Tādējādi nodokļu administrācija uzlika “Mikrotīklam” pienākumu samaksāt ievedmuitas nodokli par pamatsummu 22493,03 EUR un pievienotās vērtības nodokļa (PVN) pamatsummu 4723,51 EUR, kā arī soda naudu un nokavējuma naudu.
15
“Mikrotīkls” iesniedza tiesā pieteikumu par šī lēmuma atcelšanu un pēc tam iesniedza apelācijas sūdzību, ko Administratīvā apgabaltiesa (Latvija) noraidīja ar 2018. gada 12. februāra spriedumu. Šī tiesa norādīja, ka citu dalībvalstu muitas iestādes antenas maršrutētājiem un to daļas arī klasificē KN apakšpozīcijā 85177019 un ka KN skaidrojumi apakšpozīcijām 85176939 un 85176990 apstiprina – radiotelefonijas vai radiotelegrāfijas aparāti jāklasificē KN atsevišķi no maršrutēšanas aparātiem.
16
“Mikrotīkls” par šo spriedumu iesniedza kasācijas sūdzību Augstākajā tiesā (Senātā, Latvija), kas ir iesniedzējtiesa, norādot, ka nodokļu administrācija un Administratīvā apgabaltiesa tostarp neesot ievērojušas KN I pielikuma XVI sadaļas 2. piezīmes b) punktu, tās apakšpozīcijas 85176200 un 85177011, kā arī HS un KN skaidrojumus pozīcijai 8517.
17
Iesniedzējtiesa uzskata, pirmkārt, ka tādi maršrutētāji kā “Mikrotīkla” ražotie ietilpst KN apakšpozīcijā 85176200 kā “maršrutēšanas aparāti”. Pamatojoties uz KN I pielikuma XVI sadaļas 2. piezīmes b) punktu, tā vēlas noskaidrot, vai šajā apakšpozīcijā ietilpstošo aparātu daļas ir jāklasificē kopā ar šiem aparātiem tajā pašā apakšpozīcijā.
18
Otrkārt, šī tiesa tomēr šaubās, vai antenas maršrutēšanas aparātiem ir klasificējamas KN apakšpozīcijā 85177011 kā “antenas radiotelegrāfa vai radiotelefona aparātiem”, kā to norāda “Mikrotīkls”, vai arī tās ir klasificējamas KN apakšpozīcijā 85177019 kā “citād[as]” antenas aparātiem, kas ietilpst KN pozīcijā 8517.
19
Šādos apstākļos Augstākā tiesa (Senāts) nolēma apturēt tiesvedību un uzdot Tiesai šādu prejudiciālu jautājumu:
“Vai [KN] ir interpretējama tādējādi, ka [..] apakšpozīcija 85177011 var ietvert antenas maršrutēšanas aparātiem, kas tiek konfigurēti lietošanai lokālajos tīklos (LAN) un/vai teritoriālajos tīklos (WAN)?”
Par prejudiciālo jautājumu
20
Ar šo jautājumu iesniedzējtiesa vaicā, vai KN apakšpozīcija 85177011 ir jāinterpretē tādējādi, ka tā ietver antenas maršrutēšanas aparātiem, kas tiek konfigurēti saziņai lokālajos tīklos (LAN) un/vai teritoriālajos tīklos (WAN).
21
Vispirms jāatgādina – ja Tiesai ir jāsniedz prejudiciāls nolēmums tarifu klasifikācijas jomā, tās uzdevums drīzāk ir iesniedzējtiesai izskaidrot kritērijus, kuru lietojums tai ļaus attiecīgās preces pareizi klasificēt KN, nevis pašai veikt šo klasifikāciju. Šī klasifikācija izriet no tīri faktiska vērtējuma, kas lūguma sniegt prejudiciālu nolēmumu ietvaros Tiesai nav jāveic (šajā nozīmē skat. spriedumu, 2020. gada 18. jūnijs, Hydro Energo, C‑340/19, EU:C:2020:488, 33. punkts un tajā minētā judikatūra).
22
Tāpat jāatgādina, ka saskaņā ar 1. vispārīgo KN interpretācijas noteikumu preču klasifikāciju nosaka saskaņā ar šīs nomenklatūras pozīciju ierakstiem un sadaļu vai nodaļu piezīmēm. Tiesiskās drošības un pārbaužu atvieglošanas interesēs izšķirošais kritērijs šo preču tarifu klasifikācijai vispārēji ir rodams attiecīgās preces objektīvajās pazīmēs un īpašībās, kā tās definētas minētās nomenklatūras attiecīgo pozīciju un sadaļu vai nodaļu piezīmju formulējumā. Attiecīgās preces paredzētā izmantošana var būt objektīvs klasifikācijas kritērijs, ciktāl tā šai precei ir raksturīga, un tā ir jāizvērtē, ievērojot preces objektīvās iezīmes un īpatnības (šajā nozīmē skat. spriedumus, 2021. gada 3. jūnijs, Flavourstream, C‑822/19, EU:C:2021:444, 34. punkts, kā arī 2021. gada 28. oktobris, KAHL un Roeper, C‑197/20 un C‑216/20, EU:C:2021:892, 31. punkts).
23
Turklāt Tiesa vairākkārt ir nospriedusi – lai gan KN un HS skaidrojumi nav saistoši, šie skaidrojumi ir svarīgi līdzekļi, lai nodrošinātu vienveidīgu kopējā muitas tarifa piemērošanu, un paši par sevi sniedz noderīgus elementus tā interpretācijai (šajā nozīmē skat. spriedumus, 2020. gada 18. jūnijs, Hydro Energo, C‑340/19, EU:C:2020:488, 36. punkts, kā arī 2021. gada 28. oktobris, KAHL un Roeper, C‑197/20 un C‑216/20, EU:C:2021:892, 32. punkts). Ar KN skaidrojumiem HS skaidrojumi netiek aizstāti, bet papildināti, un abi skaidrojumi ir aplūkojami kopā (spriedums, 2018. gada 13. septembris, Vision Research Europe, C‑372/17, EU:C:2018:708, 23. punkts un tajā minētā judikatūra).
24
Tā kā pamatlietas priekšmets ir attiecīgo preču tarifu klasifikācija KN pozīcijas 8517 sešu un astoņu ciparu apakšpozīcijās, jāatgādina, ka šāda klasifikācija saskaņā ar 6. vispārīgo KN interpretācijas noteikumu ir noteikta atbilstoši šo apakšpozīciju ierakstiem un piezīmēm un ka atbilstīgo sadaļu un nodaļu piezīmes arī var ņemt vērā, ja vien konteksts nenosaka citādi.
25
Iesniedzējtiesa atsaucas uz KN I pielikuma XVI sadaļas 2. piezīmes b) punktu, lai uzskatītu, ka, tā kā “Mikrotīkla” ražotie maršrutētāji ietilpst KN apakšpozīcijā 85176200 kā “iekārtas balss, attēlu vai citu datu uztveršanai, konversijai un pārraidei vai reģenerācijai, ieskaitot komutācijas un maršrutēšanas aparātus”, tad pamatlietā aplūkotās antenas maršrutētājiem ir jāklasificē kopā ar šiem maršrutētājiem šajā apakšpozīcijā.
26
No šīs 2. piezīmes b) punkta izriet – ja attiecīgās mašīnas daļas “ir paredzētas izmantošanai tikai vai galvenokārt noteikta veida mašīnās vai vairākās vienas pozīcijas mašīnās”, šādas daļas parasti tiek klasificētas pozīcijās, kas attiecas uz šo vai šīm mašīnām, vai kādā no pozīcijām, kas minētas šajā piezīmē (šajā nozīmē skat. spriedumu, 2014. gada 15. maijs, Data I/O, C‑297/13, EU:C:2014:331, 46. punkts).
27
Tomēr no KN pozīcijas 8517 izriet, ka šajā pozīcijā ietilpstošo preču daļas ir klasificētas īpašā KN apakšpozīcijā, proti, apakšpozīcijā 851770 kā “daļ[as]”. No tā izriet, ka antenas maršrutēšanas aparātiem nevar klasificēt KN apakšpozīcijā 85176200, kurā ietilpst šie aparāti.
28
Tā kā šīs antenas nav skaidri minētas nevienā KN pozīcijas 8517 astoņciparu apakšpozīcijā, rodas jautājums, vai tās ir jāklasificē kā “antenas radiotelegrāfa vai radiotelefona aparātiem” KN apakšpozīcijas 85177011 izpratnē vai kā “citād[as]” antenas KN apakšpozīcijas 85177019 – kam ir pakārtots raksturs – izpratnē.
29
Lai atbildētu uz šo jautājumu, jānorāda, ka jēdziens “radiotelefona vai radiotelegrāfa aparāti” KN pozīcijas 8517 izpratnē neietver “maršrutēšanas aparātus”. Proti, pirmām kārtām, šie aparāti – kā minēts šī sprieduma 27. punktā – ir klasificēti KN apakšpozīcijā 85176200. Otrām kārtām, “radiotelefona vai radiotelegrāfa sakaru uztvērējaparatūra” attiecīgā gadījumā ir klasificējama vai nu KN apakšpozīcijā 85176931 (“portatīvie uztvērēji izsaukšanai, brīdināšanai un peidžeru sistēmas uztvērēji”), vai arī apakšpozīcijā 85176939 (“citādas”), turpretī citādi radiotelefona vai radiotelegrāfa aparāti, ar kuriem tostarp nodrošina balss, attēla vai citu datu pārraides funkcijas, ietilpst KN apakšpozīcijā 85176990.
30
Šos konstatējumus apstiprina KN skaidrojumi. Proti, KN skaidrojumos apakšpozīcijai 85176200 otrās daļas 6. punktā ir minēti “maršrutētāji”, savukārt KN skaidrojumos apakšpozīcijām 85176939 un 85176990 katrā ir ietverts to radiotelefona vai radiotelegrāfa aparātu saraksts, ar kuriem nodrošina attiecīgi balss, attēla vai citu datu uztveres funkcijas un balss, attēla vai citu datu pārraides funkcijas.
31
Tāpat HS skaidrojumu pozīcijai 8517 II sadaļas F punktā ir minēta “radiotelefonijas un radiotelegrāfijas raidaparatūra un uztvērējaparatūra” un G punktā – “citādi sakaru aparāti”, un tie aprakstīti kā “aparāti, kas nodrošina savienojumu ar vadu vai bezvadu sakaru tīklu (tāds kā lokālais vai teritoriālais tīkls) vai balss vai citu skaņu, attēlu vai citu datu pārraidīšanu vai uztveršanu šādos tīklos”, kuru vidū G punkta 3. apakšpunktā ir minēti “maršrutētāji”.
32
Ņemot vērā, ka KN apakšpozīciju 85177011 nevar interpretēt tādējādi, ka tā ietver antenas maršrutēšanas aparātiem, ciktāl šīs antenas nav pielīdzināmas “anten[ām] radiotelegrāfa vai radiotelefona aparātiem”, pakārtotā KN apakšpozīcija 85177019 ir jāinterpretē tādējādi, ka minētās antenas ietilpst pēdējā minētajā apakšpozīcijā.
33
Ņemot vērā visus iepriekš minētos apsvērumus, uz uzdoto jautājumu ir jāatbild, ka KN apakšpozīcija 85177011 ir jāinterpretē tādējādi, ka tā neietver antenas maršrutēšanas aparātiem, kas tiek konfigurēti saziņai lokālajos tīklos (LAN) un/vai teritoriālajos tīklos (WAN).
Par tiesāšanās izdevumiem
34
Attiecībā uz pamatlietas pusēm šī tiesvedība izriet no tiesvedības, kas notiek iesniedzējtiesā, tāpēc tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto pušu izdevumi, nav atlīdzināmi.
Ar šādu pamatojumu Tiesa (astotā palāta) nospriež:
Kombinētās nomenklatūras tarifu apakšpozīcija 85177011, kas ietverta I pielikumā Padomes Regulai (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu, kurā grozījumi izdarīti ar Padomes 2000. gada 31. janvāra Regulu (EK) Nr.°254/2000, redakcijā ar šā pielikuma grozījumiem, kuri veikti ar Komisijas 2012. gada 9. oktobra Īstenošanas regulu (ES) Nr. 927/2012 un Komisijas 2013. gada 4. oktobra Īstenošanas regulu (ES) Nr. 1001/2013,
ir jāinterpretē tādējādi, ka:
tā neietver antenas maršrutēšanas aparātiem, kas tiek konfigurēti saziņai lokālajos tīklos (
LAN
) un/vai teritoriālajos tīklos (
WAN
).
Piçarra
Jääskinen
Gavalec
Pasludināts atklātā tiesas sēdē Luksemburgā, 2022. gada 20. oktobrī.
Sekretārs
A. Calot Escobar
Palātas priekšsēdētāja pienākumus pilda
N. Piçarra
(
*1
)	* Tiesvedības valoda – latviešu.